Document ID: 32010D0169

ROZHODNUTIE KOMISIE
z 19. marca 2010
týkajúce sa nezaradenia 2,4,4’-trichloro-2’-hydroxydifenyl éteru do zoznamu Únie obsahujúceho prídavné látky, ktoré sa môžu používať na výrobu plastových materiálov a výrobkov, ktoré prichádzajú do styku s potravinami, podľa smernice 2002/72/ES
[oznámené pod číslom K(2010) 1613]
(Text s významom pre EHP)
(2010/169/EÚ)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 1935/2004 z 27. októbra 2004 o materiáloch a predmetoch určených na styk s potravinami a o zrušení smerníc 80/590/EHS a 89/109/EHS (1), a najmä na jeho článok 11 ods. 3,
keďže:
(1)
Prílohou III k smernici Komisie 2002/72/ES zo 6. augusta 2002, ktorá sa týka plastových materiálov a výrobkov, ktoré prichádzajú do styku s potravinami (2), sa ustanovuje zoznam Únie s prídavnými látkami, ktoré sa môžu použiť na výrobu plastových materiálov a výrobkov. Podľa článku 4a ods. 1 uvedenej smernice môže byť nová látka zaradená do zoznamu po tom, ako bola predložená žiadosť a jej vedecké vyhodnotenie vykonané Európskym úradom pre bezpečnosť potravín.
(2)
Dňa 23. marca 1998 spoločnosť RCC Registration Consulting v mene spoločnosti Ciba Inc predložila údaje pre vyhodnotenie bezpečnosti 2,4,4’-trichloro-2’-hydroxydifenyl éteru na použitie na výrobu plastových materiálov a výrobkov, ktoré prichádzajú do styku s potravinami.
(3)
V súlade s článkom 4a ods. 5 smernice 2002/72/ES bol 2,4,4’-trichloro-2’-hydroxydifenyl éter zaradený do dočasného zoznamu prídavných látok podľa jej článku 4a ods. 3.
(4)
Európsky úrad pre bezpečnosť potravín vo svojom stanovisku z 15. marca 2004 došiel k záveru, že požadované použitie 2,4,4’-trichloro-2’-hydroxydifenyl éteru sa môže prijať za podmienky, že sa látka neuvoľní do potravín v hladine vyššej ako 5 mg na kg potraviny.
(5)
Dňa 21. apríla 2009 spoločnosť Ciba Inc oznámila Komisii svoje rozhodnutie zobrať späť svoju žiadosť o povolenie látky ako prídavnej látky na výrobu plastových materiálov a výrobkov, ktoré prichádzajú do styku s potravinami. Spoločnosť už nepovažuje použitie látky v plastoch, ktoré prichádzajú do styku s potravinami, za vhodné.
(6)
Vzhľadom na to, že už neexistuje platná žiadosť o použitie 2,4,4’-trichloro-2’-hydroxydifenyl éteru ako prídavnej látky v plastoch, ktoré prichádzajú do styku s potravinami, látka by nemala byť zaradená do prílohy III smernice 2002/72/EC.
(7)
Preto by podľa článku 4a ods. 6 písm. b) smernice 2002/72/ES mala byť látka odstránená z dočasného zoznamu prídavných látok.
(8)
Vzhľadom na to, že 2,4,4’-trichloro-2’-hydroxydifenyl éter mohol byť použitý na výrobu plastových materiálov a výrobkov, ktoré prichádzajú do styku s potravinami, malo by sa zaviesť prechodné obdobie na uvádzanie plastových materiálov a výrobkov obsahujúcich látku na trh.
(9)
Opatrenia stanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat a Európsky parlament ani Rada proti nim nevzniesli námietku,
PRIJALA TOTO ROZHODNUTIE:
Článok 1
2,4,4’-trichloro-2’-hydroxydifenyl éter (č. CAS 0003380-34-5, ref. č. 93930) sa nezaraďuje do prílohy III k smernici 2002/72/ES.
Článok 2
Plastové materiály a výrobky vyrobené s 2,4,4’-trichloro-2’-hydroxydifenyl éterom a uvedené na trh pred 1. novembrom 2010 môžu byť naďalej uvádzané na trh do 1. novembra 2011 podľa vnútroštátnych právnych predpisov.
Článok 3
Toto rozhodnutie je určené členským štátom.
V Bruseli 19. marca 2010

Labels: 0
3
17
1